+-----------------------------------------------------------------------+
| 3. การประกอบธุรกิจของแต่ละสายผลิตภัณฑ์                                      |
+-----------------------------------------------------------------------+

3.1 ลักษณะผลิตภัณฑ์และบริการ ภายใต้สัมปทานจาก ทศท. และ กสท.

บริษัทเป็นผู้นำในการให้บริการโทรศัพท์พื้นฐานและบริการโทรคมนาคมต่างๆ ทั้งทางด้านเสียง ภาพ
และข้อมูลอย่างครบวงจร โดยมีบริการโทรศัพท์พื้นฐานเป็นบริการหลัก ณ วันที่ 31 ธันวาคม 2545
บริษัทมีส่วนแบ่งการตลาดสูงสุดในส่วนของบริการโทรศัพท์พื้นฐานในกรุงเทพมหานครและปริมณฑล
อันเป็นศูนย์กลางธุรกิจของประเทศ

โครงข่ายโทรศัพท์พื้นฐาน ซึ่งเป็นโครงข่ายหลักสำหรับการให้บริการของบริษัท
ประกอบด้วยโครงข่ายใยแก้วนำแสง และระบบเชื่อมโยงความเร็วสูงแบบดิจิตัล
ซึ่งทำให้บริษัทสามารถให้บริการโทรศัพท์พื้นฐานได้อย่างมีคุณภาพ
และสามารถพัฒนาบริการเสริมทันสมัยอื่นๆ
เพื่อรองรับความต้องการของลูกค้าที่มีเพิ่มมากขึ้นเป็นลำดับ นอกจากนี้บริษัทได้ติดตั้งโครงข่าย ATM
(Asynchronous Transfer Mode) และ IP (Internet Protocol) บนโครงข่ายหลัก
เพื่อขยายขีดความสามารถในการส่งผ่านข้อมูลได้รวดเร็วยิ่งขึ้น
และมีทางเลือกที่หลากหลายเพื่อผู้ใช้บริการ

นอกเหนือจากการมีโครงข่ายโทรคมนาคมพื้นฐานที่ทันสมัยแล้ว
บริษัทยังมีระบบการควบคุมและบริหารโครงข่าย (Network Management System)
ที่สามารถตรวจสอบจุดบกพร่องและซ่อมบำรุงได้อย่างรวดเร็วและมีประสิทธิภาพตลอด 24 ชั่วโมง
รวมทั้งมีระบบบริการลูกค้า (Computerized Customer Service System:CCSS)
ที่ทันสมัยเพื่อเป็นหลักประกันความพึงพอใจของลูกค้า

  ผลิตภัณฑ์และบริการของบริษัทและบริษัทย่อย จำแนกได้ดังนี้

1.  บริการโทรศัพท์พื้นฐาน และ บริการเสริม

2.  บริการโทรศัพท์พื้นฐานพกพา (PCT) และบริการโทรศัพท์เคลื่อนที่ (Orange)

3.  บริการโครงข่ายมัลติมีเดีย

4.  บริการส่งผ่านข้อมูล

5.  บริการอินเทอร์เน็ตและอีคอมเมิร์ซ

(1) บริการโทรศัพท์พื้นฐาน และ บริการเสริม 

ในปี 2534 บริษัทได้รับสัมปทานจาก ทศท. ให้เป็นผู้ดำเนินการลงทุน จัดหา และติดตั้ง ควบคุม
ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน 2.6
ล้านเลขหมาย ในเขตกรุงเทพมหานครและปริมณฑล เป็นระยะเวลา 25 ปี
บริษัทได้รับรายได้จากธุรกิจบริการโทรศัพท์พื้นฐานและบริการเสริมในรูปของส่วนแบ่งรายได้ โดย
ทศท. เป็นผู้จัดเก็บรายได้ค่าบริการจากผู้ใช้บริการ
แล้วจึงแบ่งรายได้ที่จัดเก็บก่อนหักค่าใช้จ่ายให้แก่บริษัทตามสัดส่วนที่ได้ตกลงกันตามสัญญาสัมปทาน
โดยบริษัทได้รับส่วนแบ่งรายได้ในอัตราร้อยละ 84 สำหรับโทรศัพท์จำนวน 2 ล้านเลขหมาย
และอัตราร้อยละ 79 สำหรับโทรศัพท์จำนวน 6 แสนเลขหมาย ในส่วนของบริการเสริมต่างๆ
ที่บริษัทได้ให้บริการอยู่ บริษัทได้รับส่วนแบ่งรายได้ในอัตราร้อยละ 82
ของรายได้จากบริการเสริมนั้นๆ ยกเว้นบริการโทรศัพท์สาธารณะ
ซึ่งบริษัทได้รับส่วนแบ่งรายได้ในอัตราร้อยละ 76.5 โดย ณ วันที่ 31 ธันวาคม 2545
บริษัทได้ติดตั้งและให้บริการโทรศัพท์พื้นฐานแก่ลูกค้าเป็นจำนวนรวม 1,955,945 เลขหมาย

การให้บริการติดตั้งเลขหมายโทรศัพท์

ผู้ขอเช่าเลขหมายสามารถยื่นเรื่องขอติดตั้งโทรศัพท์โดยผ่านสำนักงานบริการโทรศัพท์ของบริษัทที่มีอยู่ทั้งสิ้น
23 แห่ง ในเขตกรุงเทพมหานครและปริมณฑล หรือผ่านศูนย์รับจองทางโทรศัพท์ หมายเลข
0-2900-9000 สำหรับการบำรุงรักษาโครงข่ายและการให้บริการลูกค้า
ผู้ใช้บริการสามารถติดต่อศูนย์บริการซึ่งให้บริการตลอด 24 ชั่วโมง โดยมีเจ้าหน้าที่เทคนิคประจำอยู่
ณ ศูนย์บริการซ่อมบำรุงรักษาที่ตั้งกระจายอยู่ทั่วกรุงเทพมหานครและปริมณฑล นอกจากนี้
บริษัทได้จัดตั้งศูนย์บริการข้อมูลลูกค้า เพื่ออำนวยความสะดวกแก่ลูกค้าผู้ใช้บริการ
และเป็นศูนย์ที่ผู้ใช้บริการสามารถสอบถามข้อมูลหรือแจ้งเรื่องร้องเรียนต่างๆ ได้

การให้บริการเสริม

นอกเหนือจากโทรศัพท์พื้นฐาน บริษัทได้พัฒนาบริการเสริมต่างๆ
เพื่อตอบสนองความต้องการของลูกค้า ซึ่งประกอบด้วย การให้บริการโทรศัพท์สาธารณะ
ศูนย์บริการรับแจ้งเหตุขัดข้อง (บริการ 1177) บริการรับฝากข้อความ บริการ TA Connex
บริการตู้สาขาอัตโนมัติระบบต่อเข้าตรง บริการเลขหมายนำหมู่ และ
บริการโครงข่ายการสื่อสารร่วมระบบดิจิตัล

-   บริการโทรศัพท์สาธารณะ บริษัทได้รับอนุญาตจาก ทศท.
    เพื่อให้บริการโทรศัพท์สาธารณะในเขตกรุงเทพมหานครและปริมณฑลจำนวน 20,000 ตู้
    ตั้งแต่ปี 2540 และในเดือนเมษายน ปี 2545 บริษัทได้รับอนุญาตให้ติดตั้งเพิ่มเติมอีกจำนวน
    6,000 ตู้ ซึ่งรวมเป็นจำนวนที่ติดตั้งแล้วเสร็จทั้งสิ้น 26,000 ตู้

-   บริการรับแจ้งเหตุขัดข้อง (บริการ 1177) และซ่อมบำรุงสายกระจาย

  บริษัทป็นผู้ดำเนินการศูนย์รับแจ้งเหตุขัดข้องและซ่อมบำรุงสายกระจายเพื่อการซ่อมบำรุงและแก้ไขปัญหาที่เกิดขึ้นกับโครงข่าย

-   บริการรับฝากข้อความอัตโนมัติ (Voice Mailbox) เป็นบริการตอบรับโทรศัพท์อัตโนมัติ
    ซึ่งสามารถรับฝากข้อความในขณะที่สายไม่ว่าง หรือไม่มีผู้รับสายโดยไม่ต้องมีอุปกรณ์เพิ่มเติม
    ผู้ใช้บริการสามารถรับฟังข้อความที่ฝากไว้โดยโทรศัพท์เข้ามายังศูนย์บริการรับฝากข้อความ

-   บริการ TA Connex เป็นบริการเสริมพิเศษผ่านสายโทรศัพท์ ที่ประกอบด้วย
    บริการรับสายเรียกซ้อน (Call Waiting) บริการสนทนา 3 สาย (Conference Call)
    บริการโอนเลขหมาย (Call Forwarding) บริการเลขหมายด่วน (Hot Line)
    บริการย่อเลขหมาย (Abbreviated Dialing) บริการโทรซ้ำอัตโนมัติ (Automatic
    Call Repetition) และ บริการจำกัดการโทรออก (Outgoing Call Barring)

นอกจากบริการดังกล่าวข้างต้น
บริษัทยังสามารถรองรับกลุ่มลูกค้าประเภทธุรกิจขนาดใหญ่ที่ต้องการติดตั้งโทรศัพท์เป็นจำนวนมาก
โดยมีบริการเสริมพิเศษต่างๆ ดังนี้

-   บริการตู้สาขาอัตโนมัติระบบต่อเข้าตรง (Direct Inward Dialing:DID)
    เป็นบริการที่ทำให้โทรศัพท์ธรรมดาสามารถเรียกเข้าเลขหมายภายในของตู้สาขาอัตในมัติได้โดยไม่ต้องผ่านพนักงานสลับสาย
    (Operator) จึงทำให้เลขหมายภายในทุกเลขหมาย เปรียบเสมือนสายตรง

-   บริการเลขหมายนำหมู่ (Hunting Group)
    เป็นบริการที่จัดกลุ่มเลขหมายให้สามารถเรียกเข้าได้โดยใช้เลขหมายหลักเพียงเลขหมายเดียว

-   โครงข่ายบริการสื่อสารร่วมระบบดิจิตัล (Integrated Service Digital
    Network:ISDN) เป็นบริการที่ทำให้ผู้ใช้สามารถติดต่อสื่อสารกันได้หลากหลายรูปแบบ
    ทั้งรับ-ส่งสัญญาณภาพ เสียง และข้อมูลพร้อมกันได้ บนคู่สายเพียง 1 คู่สายในเวลาเดียวกัน

-   นอกจากนี้ ในปี 2545 บริษัทยังให้บริการเสริมใหม่ๆ เพิ่มขึ้น เช่น บริการ Call Card และ
    บริการฟรีโฟน 1-800 (Free Phone 1-800) เป็นต้น

บริการโทรศัพท์พื้นฐานพกพา (PCT) และบริการโทรศัพท์เคลื่อนที่ (Orange)

  บริการโทรศัพท์พื้นฐานพกพา (PCT) เป็นธุรกิจที่อยู่ภายใต้การดำเนินการของ

บริษัท เอเชีย ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อยของบริษัท
และบริการโทรศัพท์เคลื่อนที่ ซึ่งเป็นธุรกิจที่อยู่ภายใต้การดำเนินการของบริษัท ทีเอ ออเร้นจ์ จำกัด
โดยบริษัท กรุงเทพอินเตอร์เทเลเทค จำกัด ถือหุ้นอยู่ในสัดส่วนร้อยละ 44 ดังรายละเอียดต่อไปนี้

1.  บริการโทรศัพท์พื้นฐานพกพา (PCT)

บริษัทได้ร่วมกับ บริษัท เอเซีย ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อย
เปิดให้บริการโทรศัพท์พื้นฐานพกพา PCT ขึ้นอย่างเป็นทางการ เมื่อเดือนพฤศจิกายน 2542
โดยบริการ PCT เป็นบริการที่ทำให้ผู้ใช้บริการสามารถพกพาโทรศัพท์บ้านไปใช้นอกบ้านได้
โดยใช้เลขหมายเดียวกับโทรศัพท์บ้านจึงง่ายต่อการจำ
และสามารถใช้ได้อย่างทั่วถึงทั้งในเขตกรุงเทพมหานครและปริมณฑล

การให้บริการโทรศัพท์พื้นฐานพกพา PCT บริษัทได้นำ 2
เทคโนโลยีใหม่เข้ามาเพิ่มเติมในโครงข่ายโทรศัพท์พื้นฐานของบริษัท ซึ่งได้แก่ เทคโนโลยีของ
Personal Handy Phone System (“PHS”) ซึ่งพัฒนามาจากการผสมผสานระบบโทรศัพท์ไร้สาย
(Cordless Telephone System) เข้ากับโครงข่ายโทรศัพท์พื้นฐาน และอีกเทคโนโลยีหนึ่งคือ
Advanced Intelligent Network (“AIN”)
ซึ่งช่วยเพิ่มประสิทธิภาพของชุมสายให้เอื้ออำนวยต่อการนำเลขหมายโทรศัพท์พื้นฐานติดตัวไปใช้นอกสถานที่ได้

การให้บริการ PCT ของบริษัท ได้ดำเนินการภายใต้สัญญาสัมปทานของ ทศท.
โดยรายได้ทั้งหมดจะถูกจัดเก็บโดย ทศท. และ ทศท.
จะแบ่งรายได้ที่จัดเก็บก่อนหักค่าใช้จ่ายให้บริษัทในอัตราร้อยละ 82 เนื่องจาก บริษัทได้มอบหมายให้
AWC ซึ่งเป็นบริษัทย่อยของบริษัท ดำเนินการให้บริการ PCT แก่ลูกค้า ดังนั้น
บริษัทจึงต้องแบ่งรายได้ที่ได้รับมาจาก ทศท. ในอัตราประมาณร้อยละ 70
ของรายได้หลังจากส่วนแบ่งรายได้ที่ ทศท. ได้หักไว้ ให้กับ AWC นอกจากนั้น ทศท.
ก็สามารถให้บริการ PCT แก่ผู้ที่ใช้หมายเลขโทรศัพท์ของ ทศท. ได้เช่นกัน แต่เนื่องจากโครงข่าย
PCT เป็นของบริษัท ทศท. จึงต้องแบ่งรายได้ส่วนหนึ่งที่ ทศท. ได้รับจากผู้ใช้บริการ PCT
จากหมายเลขโทรศัพท์ของ ทศท. ให้แก่บริษัท เพื่อเป็นเสมือนค่าเช่าโครงข่าย PCT ของบริษัท
โดยในส่วนนี้ ทศท. จะต้องแบ่งรายได้ประมาณร้อยละ 80 ให้แก่บริษัท
ในกรณีที่อัตราแลกเปลี่ยนอยู่ที่ระดับต่ำกว่า 38 บาทต่อ 1 เหรียญสหรัฐ และ
ในกรณีที่อัตราแลกเปลี่ยนอยู่ที่ระดับ 38 – 45 บาท ต่อ 1 เหรียญสหรัฐ
ส่วนแบ่งรายได้จะเพิ่มขึ้นเป็นประมาณร้อยละ 82 ทั้งนี้ บริษัทจะต้องจัดแบ่งรายได้ที่บริษัทได้รับให้แก่
AWC ตามที่ได้กล่าวไว้ข้างต้น

2.  บริการโทรศัพท์เคลื่อนที่ (Orange)

  ในเดือนตุลาคม 2544 บริษัทได้ลงทุนในอัตราส่วนร้อยละ 41 ในหุ้นของบริษัท

กรุงเทพอินเตอร์เทเลเทค จำกัด (“BITCO”) ซึ่งเป็นผู้ถือหุ้นร้อยละ 99.81 ในบริษัท ทีเอ
ออเร้นจ์ จำกัด (เดิมชื่อ บริษัท ซีพี ออเร้นจ์ จำกัด) ซึ่งประกอบธุรกิจโทรศัพท์เคลื่อนที่ระบบ GSM
1800 MHz ภายใต้สัมปทานจากการสื่อสารแห่งประเทศไทย (“กสท”) จนถึงปี 2556

บริษัท ทีเอ ออเร้นจ์ จำกัด ได้เปิดให้บริการอย่างเป็นทางการ ในเดือนมีนาคม 2545
โดยให้บริการโทรศัพท์เคลื่อนที่ทั้งแบบ Post-paid และ Pre-paid

  ในเดือนตุลาคม 2545 บริษัทได้นำเงินจากการเพิ่มทุนจำนวน 3,003 ล้านบาท ไป

ลงทุนเพิ่มเติมใน บริษัท ทีเอ ออเร้นจ์ ผ่านบริษัท กรุงเทพอินเตอร์เทเลเทค จำกัด
ทำให้บริษัทเพิ่มสัดส่วนการถือหุ้นจากร้อยละ 41 เป็นร้อยละ 44

(3) บริการโครงข่ายมัลติมีเดีย

ธุรกิจมัลติมีเดียของบริษัทดำเนินการโดยบริษัท เอเซีย มัลติมีเดีย จำกัด (“AM”)
ซึ่งเป็นบริษัทย่อยของบริษัท AM เป็นเจ้าของโครงข่ายมัลติมีเดีย Hybrid Fiber-optic
Coaxial หรือ HFC ขนาดใหญ่ ซึ่งได้รับอนุญาตจาก ทศท.
ให้ดำเนินการให้เช่าวงจรสื่อสัญญาณความเร็วสูงผ่านโครงข่ายมัลติมีเดีย มีกำหนดเวลา 20 ปี
ตั้งแต่วันที่ 20 ตุลาคม 2540 ปัจจุบัน AM ทำธุรกิจร่วมกับบริษัท ยูไนเต็ด บรอดคาสติ้ง
คอร์ปอเรชั่น จำกัด (มหาชน) (“ยูบีซี”) ซึ่งเป็นบริษัทร่วมของบริษัท
และเป็นผู้ประกอบการธุรกิจเคเบิลทีวี โดย AM ได้ทำสัญญากับยูบีซีในการให้เช่าโครงข่าย HFC
ในส่วนที่เป็น Analog จำนวน 35 ช่อง สำหรับการแพร่ภาพรายการต่างๆ ให้กับลูกค้า
นอกเหนือจากนั้น AM ยังเป็นตัวแทนจำหน่ายและเป็นผู้ติดตั้งสายกระจาย (Dropwire)
ให้กับลูกค้าของยูบีซีเพื่อที่จะเชื่อมโครงข่าย HFC ของ AM
ให้เข้าถึงบ้านเรือนของผู้ที่ขอรับสัญญาณเคเบิลทีวีจากยูบีซี
รวมทั้งเป็นผู้ติดตั้งและบำรุงซ่อมแซมกล่องรับสัญญาณเคเบิลทีวี หรือ Set-top Box
ของยูบีซีที่มีอยู่ประจำทุกบ้านเรือนที่รับสัญญาณเคเบิลทีวีของยูบีซี

นอกจากการทำธุรกิจร่วมกับยูบีซีแล้ว AM ยังเป็นบริษัทแรกในประเทศไทยที่ให้บริการ Broadband
Internet Services โดยการใช้เทคโนโลยีจาก Cable Modem
ซึ่งทดลองเปิดให้บริการแก่ลูกค้ากลุ่มแรกเมื่อเดือนกรกฎาคม 2542 เทคโนโลยี Cable Modem
เป็นอุปกรณ์ภายนอกที่พ่วงต่อกับคอมพิวเตอร์ เพื่อใช้ในการส่งและรับข้อมูลผ่านทางโครงข่าย HFC
ได้ในเวลารวดเร็ว เร็ว โดยที่ Cable Modem นี้
สามารถเชื่อมต่อเข้าสู่ระบบอินเทอร์เน็ตด้วยความเร็วที่สูงถึงกว่า 100 เท่าของ Modem
ทั่วไปที่ใช้กันอยู่ในปัจจุบัน และการที่ Cable Modem นี้ได้เชื่อมต่อเข้ากับ อินเทอร์เน็ตอย่างถาวร
ผู้ใช้จึงไม่ต้องเสียเวลาในการต่อผ่านทางโทรศัพท์และไม่ต้องใช้สายโทรศัพท์เพิ่มอีก

(4) บริการส่งผ่านข้อมูล

บริษัทนำเสนอการให้บริการส่งผ่านข้อมูลให้กับลูกค้าผ่านทางเลือกต่างๆ
ทั้งทางด้านความเร็วและความคล่องตัวในการใช้งาน
เพื่อให้ลูกค้าของบริษัทมีโอกาสเลือกเทคโนโลยีที่ตรงความต้องการมากที่สุด
ภายหลังการติดตั้งโครงข่าย ATM/IP และ Remote Access Server (“RAS”) เมื่อกลางปี
2543 ทำให้บริษัทมีขีดความสามารถในการให้บริการส่งผ่านข้อมูลเพิ่มขึ้นเป็นอย่างมาก
โดยเทคโนโลยีในการส่งผ่านข้อมูลที่บริษัทให้บริการในปัจจุบัน ประกอบด้วย

-   โครงข่ายข้อมูลดิจิตัล (Digital Data Network:DDN)
    เป็นบริการเส้นทางสื่อสารที่เชื่อมโยงการรับส่งข้อมูลภาพและเสียงระหว่างสถานที่ 2 แห่ง
    ภายใต้โครงข่ายของบริษัท
    ผู้ใช้บริการสามารถใช้บริการนี้เป็นเส้นทางพิเศษเฉพาะในการออนไลน์ข้อมูลหรือรับส่งสัญญาณ
    ซึ่งเหมาะกับธุรกิจหรือองค์กรที่มีสาขาจำนวนมาก เช่น ธนาคาร สถาบันการเงิน ฯลฯ
    ที่จะต้องอาศัยการรับส่งข้อมูลอย่างต่อเนื่องและถูกต้องแม่นยำ
    และมีปริมาณข้อมูลเป็นจำนวนมาก

-   ADSL (Asymmetric Digital Subscriber Line)
    เป็นบริการส่งผ่านข้อมูลความเร็วสูงบนโครงข่ายโทรศัพท์พื้นฐานของบริษัท
    ซึ่งสามารถให้บริการด้วยความเร็วที่แน่นอน
    เพื่อให้เหมาะสมตามวิธีการใช้งานของลูกค้าแต่ละราย
    และยังสามารถใช้งานโทรศัพท์ในการติดต่อสื่อสารได้ในขณะเดียวกัน บริษัทให้บริการ ADSL
    ภายใต้ชื่อ “TA Express”

-   บริการ IP Access Service (“IPAS”) เป็นบริการภายใต้ชื่อ “TA Megaport”
    โดยให้บริการและบริหาร RAS แก่ลูกค้าที่ต้องการใช้บริการในส่วนที่เป็น Access Port
    จากภายนอก กลุ่มลูกค้าเป้าหมายของ TA Megaport ได้แก่ บริษัทผู้ให้บริการอินเทอร์เน็ต
    (ISPs) บริษัทผู้ให้บริการด้านข้อมูลบนเว็บไซต์ และกลุ่มลูกค้าธุรกิจ ซึ่งต้องการ Virtual
    Private Network service (“VPN”) หรือการเชื่อมต่อระหว่างสาขา
    โดยลูกค้าจะได้รับประโยชน์จากบริการนี้คือ ไม่ต้องลงทุนในค่าอุปกรณ์และค่าบริหาร
    สำหรับส่วน Access Port

(5) บริการอินเทอร์เน็ตและอีคอมเมิร์ซ

ในเดือนพฤศจิกายน 2539 บริษัท เอเซีย อินโฟเน็ท จำกัด (“AI”) ซึ่งเป็นบริษัทย่อยของบริษัท
ได้รับอนุญาตจาก กสท. ให้ดำเนินธุรกิจการให้บริการอินเทอร์เน็ตและอีคอมเมิร์ซ ในนามของ
"เอเซียเน็ท" โดย AI มีบริการอินเทอร์เน็ตเพื่อนำเสนอแก่สมาชิกในหลายรูปแบบด้วยกัน
สำหรับผู้ใช้บริการแบบองค์กร สามารถเลือกใช้บริการอินเทอร์เน็ตผ่านวงจรเช่า Leased Line
และ ISDN และบริการ Web Hosting และสำหรับผู้ใช้บริการบุคคลทั่วไป สามารถเลือกใช้บริการ
อินเทอร์เน็ตในรูปแบบต่างๆ เช่น บริการแบบรายเดือน บริการแบบรายชั่วโมง
หรือชุดโปรแกรมสำเร็จรูปที่ผู้ซื้อสามารถใช้งานได้ทันที และ บริการโรมมิ่งระหว่างประเทศ
(International Roaming) ที่ช่วยให้สมาชิกใช้งานอินเทอร์เน็ตได้ทั่วโลก

  นอกจากให้บริการด้านอินเทอร์เน็ตแล้ว บริษัทยังมีเว็บไซต์ชื่อ ClickTA.com ซึ่ง

เป็นบริการอินเทอร์เน็ตในราคาประหยัดสำหรับผู้ใช้บริการเลขหมายของบริษัท ClickTA.com
จะทำหน้าที่เสมือนประตูหรือทางเข้าหลักเพื่อนำลูกค้าเข้าไปสู่ระบบอินเทอร์เน็ต
และใช้เพื่อส่งผ่านข้อมูลด้วยความเร็วสูง โดยบริษัทได้มอบหมายให้ AI
เป็นผู้เรียกเก็บค่าบริการอินเทอร์เน็ตของ ClickTA ซึ่งสัดส่วนการแบ่งรายได้ของ ClickTA
ระหว่างบริษัทกับ AI ขึ้นอยู่กับจำนวนผู้ใช้บริการของ ClickTA

นอกจากนี้ บริษัทได้ให้บริการอีคอมเมิร์ซสำหรับลูกค้าที่เป็นบริษัทหรือสถาบัน
ด้วยบริการสำหรับเว็บไซต์อย่างครบวงจร นับตั้งแต่ การออกแบบ การสร้าง
และการรับฝากเว็บไซต์ เป็นต้น

3.2 การตลาด

บริษัทมีเป้าหมายที่จะให้บริการโทรคมนาคมต่างๆ ในรูปแบบที่เป็นกลุ่มหรือรวมตัวเข้าด้วยกัน
(Products Bundling) เพื่อให้เป็นบริการที่ครบวงจรสำหรับลูกค้า โดยบริษัทเชื่อว่า
กระแสความต้องการของบริการที่มีทั้งโทรศัพท์พื้นฐาน โทรศัพท์ไร้สาย ข้อมูล อินเทอร์เน็ต และ
มัลติมีเดีย ที่รวมอยู่ในบริการเดียวจะมีปริมาณสูงขึ้นในอนาคต
โดยบริษัทจะมุ่งเน้นการตอบสนองความต้องการของลูกค้า และการกระจายช่องทางการจำหน่าย
เพื่อให้ลูกค้าได้รับทราบและเข้าใจถึงผลิตภัณฑ์และบริการที่เหมาะสมกับความต้องการของตนเองเป็นสำคัญ
โดยมีรายละเอียดดังนี้

ลักษณะลูกค้าเเละกลุ่มลูกค้าเป้าหมาย

ปัจจุบันบริษัทได้แบ่งลูกค้าออกเป็น 2 กลุ่มหลัก คือ กลุ่มลูกค้าธุรกิจ (Business Segment)
เเละกลุ่มลูกค้าบุคคล (Consumer Segment)
ทั้งนี้เพื่อให้สามารถให้บริการที่ถูกต้องเหมาะสมและตรงกับความต้องการของลูกค้ามากที่สุด
โดยกลุ่มลูกค้าธุรกิจประกอบด้วย กลุ่มลูกค้าธุรกิจขนาดย่อม ธนาคารพาณิชย์ สถาบันการเงิน
และธุรกิจประกันภัย หน่วยงานรัฐบาลและหน่วยงานรัฐวิสาหกิจ และกลุ่มลูกค้าธุรกิจขนาดใหญ่
ส่วนกลุ่มลูกค้าบุคคล ประกอบด้วย กลุ่มลูกค้าวัยรุ่น กลุ่มลูกค้าแม่บ้านและครอบครัว
กลุ่มลูกค้านักธุรกิจและพนักงานบริษัททั่วไป และกลุ่มลูกค้าในที่อยู่อาศัยใหม่

3.3 การจำหน่ายเเละช่องทางการจำหน่าย

บริษัทได้เเบ่งช่องทางการจำหน่าย (Channel) ออกเป็น 2 ส่วน ดังนี้

1.  Business Channel ซึ่งประกอบด้วย

-   กลุ่มลูกค้าธุรกิจขนาดย่อม (Small and Medium Enterprises)
    ในส่วนนี้จะมีการเเบ่งโครงสร้างออกเป็นพื้นที่ย่อยๆ (Territory and Area Approach)
    โดยเเต่ละพื้นที่จะอยู่ภายใต้ความรับผิดชอบของผู้จัดการฝ่ายขายเเละพนักงานขายซึ่งได้รับได้รับการมอบหมายให้ดูแลพื้นที่เฉพาะ
    กลยุทธ์ที่ใช้จึงต้องมีการจัดและปรับให้สอดคล้องกับความต้องการของลูกค้า
    พนักงานขายได้รับการฝึกและอบรมให้มีทักษะในการนำเสนอ การเจรจาต่อรอง
    เเละความรู้ด้านการตลาด

-   กลุ่มลูกค้าธนาคารพาณิชย์ สถาบันการเงิน เเละธุรกิจประกันภัย (Banking, Finance,
    and Insurance) ในส่วนนี้ บริษัทจัดให้มีพนักงานดูเเลลูกค้ารายใหญ่เเต่ละรายโดยตรง
    เพื่อให้เข้าใจถึงภาพรวมของธุรกิจและความต้องการในระบบสื่อสารของลูกค้า
    และสามารถนำเสนอบริการที่มีคุณภาพและเหมาะสม

-   กลุ่มลูกค้าหน่วยงานรัฐบาลเเละหน่วยงานรัฐวิสาหกิจ (Government and State
    Enterprise)
    สำหรับลูกค้ากลุ่มนี้บริษัทได้ตั้งหน่วยงานขึ้นมารับผิดชอบลูกค้าที่เป็นหน่วยงานรัฐบาลเเละหน่วยงานรัฐวิสาหกิจโดยตรง
    ทั้งนี้เพื่อให้การติดต่อประสานงานเเละการนำเสนอบริการเป็นไปอย่างถูกต้องและเหมาะสมตามกฎระเบียบที่กำหนดไว้

-   กลุ่มลูกค้าธุรกิจขนาดใหญ่ (Wholesales Service and Solution)
    เป็นกลุ่มลูกค้าธุรกิจขนาดใหญ่ที่มีความต้องการใช้โทรศัพท์เป็นจำนวนมาก เช่น
    ธุรกิจโทรคมนาคม ธุรกิจให้บริการอินเทอร์เน็ต เเละอีคอมเมิร์ซต่างๆ
    ซึ่งต้องการบริการโทรศัพท์ที่ทันสมัยเเละมีความก้าวหน้าทางเทคโนโลยี
    การให้บริการจึงจำเป็นต้องมีพนักงานที่มีความเชี่ยวชาญรับผิดชอบโดยตรง
    พร้อมให้คำปรึกษาเเนะนำ
    เพื่อสามารถตอบสนองความต้องการของลูกค้าได้อย่างถูกต้องเเละครบวงจร

2.  Consumer Channel เเบ่งออกเป็น

-   ศูนย์บริการเเละการขายผ่านโทรศัพท์ (Retail and Telesale Channel Management)
    เป็นช่องทางการจำหน่ายผ่านศูนย์บริการของบริษัทจำนวน 23 แห่ง
    กระจายอยู่ตามสถานที่ต่างๆ ครอบคลุมพื้นที่ทั้งในเขตกรุงเทพมหานครเเละปริมณฑล
    เพื่ออำนวยความสะดวกแก่ลูกค้า

-   พนักงานขายตรง (Direct Sales) การขายตรงมีการแบ่งออกตามพื้นที่
    โดยเเต่ละพื้นที่อยู่ภายใต้ความรับผิดชอบของผู้จัดการฝ่ายขายเเละพนักงานขายซึ่งได้รับการมอบหมายให้ดูแลพื้นที่เฉพาะ
    กลยุทธ์ที่ใช้จะมุ่งเน้นการกระจายจดหมาย (Mail drop)
    การทำกิจกรรมส่งเสริมการขายต่างๆ
    รวมทั้งการนำรถบริการเคลื่อนที่เพื่ออำนวยความสะดวกเเก่ลูกค้าเฉพาะบริเวณ เช่น
    บริเวณหมู่บ้านต่างๆ เป็นต้น

3.4 การจัดหาผลิตภัณฑ์หรือบริการ

ความสามารถในการให้บริการของโครงข่าย

บริษัทเชื่อว่าความสามารถในการให้บริการของโครงข่ายของบริษัทเป็นจุดเด่นที่สำคัญในการให้บริการของบริษัท
กล่าวคือ
บริษัทมีโครงข่ายเคเบิลใยแก้วนำแสงที่ครอบคลุมพื้นที่ให้บริการและเข้าถึงผู้ใช้บริการได้อย่างทั่วถึงที่สุด
เมื่อเปรียบเทียบกับโครงข่ายโทรศัพท์ทุกโครงข่ายในประเทศไทยที่มีอยู่ในปัจจุบัน ซึ่งเสียง ภาพ
หรือ ข้อมูล
ที่ส่งผ่านใยแก้วนำแสงจะมีความเร็วในการส่งผ่านดีกว่าการส่งผ่านสายทองแดงหรือคลื่นวิทยุ
นอกจากนี้
การออกแบบโครงข่ายของบริษัทยังสามารถขจัดปัญหาที่ผู้ใช้บริการไม่สามารถใช้โทรศัพท์ได้อันเนื่องจากการที่สายโทรศัพท์หรือเส้นทางในการติดต่อถูกตัดขาดเพราะอุบัติเหตุ
หรือด้วยเหตุอื่นใด
บริษัทได้ออกแบบโครงข่ายการให้บริการให้มีลักษณะเหมือนใยแมงมุมที่สามารถครอบคลุมได้อย่างทั่วถึงกันภายในเขตการให้บริการ
ทำให้บริษัทสามารถเลือกใช้เส้นทางอื่นทดแทนเส้นทางที่ต้องผ่านจุดที่เกิดเหตุเสียนั้นได้

แหล่งที่มาของผลิตภัณฑ์และบริการ

บริษัทใช้ผู้จัดจำหน่าย (Suppliers)
และผู้รับเหมาจำนวนมากในการจัดหาและติดตั้งโครงข่ายของบริษัท ซึ่งรวมถึง
การก่อสร้างข่ายสายตอนนอกเพื่อขยายพื้นที่ให้บริการ การติดตั้งสายกระจายให้กับผู้เช่า อุปกรณ์
switching และการสนับสนุนด้านเทคนิค การซ่อมและส่งคืน อุปกรณ์ Transmission อุปกรณ์
ATM และ Remote Access Server ซึ่งบริษัทไม่ได้มีการพึ่งพิง
ผู้จัดจำหน่ายหรือผู้รับเหมารายใดเป็นการเฉพาะ
และบริษัทไม่มีปัญหาในการจัดหาผู้จัดจำหน่ายและผู้รับเหมา เนื่องจากมีจำนวนมากราย

การสนับสนุนทางด้านเทคนิคและการบริหาร

บริษัทได้รับความช่วยเหลือทางด้านเทคนิคและการจัดการจาก บริษัท Verizon
Communications, Inc ตั้งแต่ปี 2535 โดยแต่เดิมชื่อบริษัท ไนเน็กซ์ เน็ตเวิร์ค ซิสเท็มส์
(ประเทศไทย) จำกัด ในฐานะที่เป็นผู้ถือหุ้นและพันธมิตรร่วมทุนของบริษัท Verizon
ได้ส่งผู้บริหารหลายท่านเข้ามาช่วยงานของบริษัทในด้านเทคนิค การตลาด การเงิน
และการดำเนินงาน เพื่อที่จะช่วยยกระดับการทำงานของบริษัท ในการนี้บริษัท Verizon
ได้ให้การสนับสนุนอย่างเต็มที่แก่ผู้บริหารเหล่านั้น

3.5 ภาวะธุรกิจโทรคมนาคมไทย 

ธุรกิจโทรศัพท์พื้นฐาน

จำนวนผู้ใช้บริการในธุรกิจโทรศัพท์พื้นฐานทั้งประเทศยังคงเพิ่มขึ้นอย่างต่อเนื่องในอัตราที่ไม่สูงมากนักในอัตราร้อยละ
7.7 สำหรับระยะเวลา 12 เดือนสิ้นสุด วันที่ 30 กันยายน 2545
โดยอัตราการเพิ่มขึ้นในเขตกรุงเทพและปริมณฑลในช่วงเวลาเดียวกันมีอัตราที่สูงกว่า
ที่ระดับอัตราร้อยละ 10.1 ทำให้อัตราการใช้โทรศัพท์พื้นฐานต่อประชากร 100 คน
ในเขตกรุงเทพและปริมณฑลอยู่ที่ระดับร้อยละ 37.8
ซึ่งนับว่ายังคงต่ำกว่าเมืองที่พัฒนาแล้วในแถบเอเชีย ดังนั้นจึงยังคงมีโอกาสในการขยายตัว

ความต้องการในการใช้โทรศัพท์พื้นฐานยังคงเพิ่มขึ้น
โดยส่วนใหญ่มาจากการฟื้นตัวในภาคธุรกิจอสังหาริมทรัพย์ ภาวะเศรษฐกิจภายในประเทศ
และจำนวนผู้ใช้อินเทอร์เน็ตที่เพิ่มขึ้น บริษัทมีฐานลูกค้า
ผู้ใช้บริการโทรศัพท์พื้นฐานเพิ่มขึ้นในอัตราร้อยละ 23 ในปี 2545 ทำให้มีผู้ใช้บริการโดยรวมจำนวน
2.02 ล้านเลขหมาย โดยสามารถครองส่วนแบ่งการตลาดถึงอัตรา ร้อยละ 78.6
ของจำนวนเลขหมายที่เพิ่มขึ้น และทำให้เป็นผู้ให้บริการรายใหญ่ในเขตกรุงเทพและปริมณฑล
ด้วยส่วนแบ่งการตลาดร้อยละ 56.1 ของตลาดโดยรวม

ความสำเร็จในการครองส่วนแบ่งการตลาดนี้
เป็นผลมาจากบริษัทประสบความสำเร็จในการให้บริการโทรศัพท์พื้นฐานควบคู่กับบริการอื่นๆที่ตรงกับความต้องการของลูกค้า
นอกจากนี้ บริษัทได้เปลี่ยนการดำเนินกลยุทธ์ทางการตลาด โดยมีการแบ่งกลุ่มลูกค้ามากขึ้น
และทำการตลาดแบบเจาะจงตามกลุ่มลูกค้า
นอกจากนั้นจำนวนลูกค้าที่เพิ่มขึ้นของบริษัทยังมีสาเหตุมาจากการยกเว้นค่ามัดจำเลขหมาย 3,000
บาท ตามพระราชบัญญัติโทรคมนาคมฉบับใหม่ที่มีผลบังคับใช้ในเดือนพฤศจิกายน 2544
รวมทั้งบริษัทได้ปรับปรุงคุณภาพการให้บริการลูกค้าอย่างต่อเนื่อง

การแข่งขันในธุรกิจโทรศัพท์พื้นฐานสูงขึ้นกว่าปีก่อน เนื่องจาก ทศท. ได้ปรับปรุงการทำการตลาด
เพื่อการเตรียมพร้อมสำหรับการแปรรูป นอกจากนั้นการแข่งขันจากธุรกิจโทรศัพท์เคลื่อนที่
ในรูปแบบของการเคลื่อนย้ายของปริมาณการใช้โทรศัพท์สำหรับการโทรออก
จากโทรศัพท์พื้นฐานไปยังโทรศัพท์เคลื่อนที่ยังมีอย่างต่อเนื่อง
ทั้งนี้เนื่องจากมีการเพิ่มขึ้นของผู้ใช้โทรศัพท์เคลื่อนที่อย่างมากในปี 2545
จากการทำการส่งเสริมการขายที่เข้มข้นของผู้ให้บริการโทรศัพท์เคลื่อนที่ทั้งรายเก่าและรายใหม่ที่เพิ่งเข้าสู่ตลาด
การเคลื่อนย้ายของการใช้โทรศัพท์ คาดว่าจะเริ่มคงที่ในปี 2546
เนื่องจากเป็นที่คาดการณ์ว่าธุรกิจโทรศัพท์เคลื่อนที่จะเริ่มถึงจุดอิ่มตัวโดยเฉพาะในเขตกรุงเทพและปริมณฑล
ธุรกิจโทรศัพท์พื้นฐานของไทยนับว่ามีความเสี่ยงจากการทดแทนต่ำ
เนื่องจากมีค่าบริการรายเดือนที่ต่ำ และการใช้บริการบรอด แบรนด์ยังคงมีสัดส่วนที่ต่ำ

ผู้ให้บริการโทรศัพท์พื้นฐานได้นำเสนอบริการเสริมพิเศษต่างๆเพื่อเป็นการเพิ่มรายได้และเพื่อลดผลกระทบจากการแข่งขันที่เพิ่มสูงขึ้น
ในปี 2545 บริษัทได้ติดตั้งโทรศัพท์สาธารณะเพิ่มเติมจำนวน 6,000 ตู้ และออกบริการใหม่ๆ เช่น
บริการ Free Phone1800 และบริการ Connex Me
(ซึ่งเป็นบริการที่โอนสายจากโทรศัพท์พื้นฐานไปยังโทรศัพท์เคลื่อนที่อัตโนมัติเมื่อสายไม่ว่างหรือไม่มีผู้รับสาย)

ธุรกิจโทรศัพท์เคลื่อนที่และธุรกิจโทรศัพท์พื้นฐานพกพา 

ธุรกิจโทรศัพท์เคลื่อนที่เติบโตอย่างรวดเร็วในปี 2545 โดยมีจำนวนผู้ใช้บริการเพิ่มขึ้นกว่าเท่าตัว
เป็น 18 ล้านราย ทำให้อัตราการใช้โทรศัพท์เคลื่อนที่ต่อประชากร 100 คน
เพิ่มขึ้นเป็นประมาณร้อยละ 28โดยมีผู้ให้บริการรายใหม่เข้าสู่ตลาด 2 ราย คือ ทีเอ ออเรนจ์
(เปิดให้บริการอย่างเป็นทางการในเดือนมีนาคม 2545) และไทยโมบาย
(เปิดให้บริการในเดือนพฤศจิกายน 2545)
นักวิเคราห์ส่วนใหญ่คาดว่าตลาดโทรศัพท์เคลื่อนที่จะเข้าสู่ภาวะอิ่มตัวในปี 2546
ซึ่งคาดว่าจะมีจำนวนเลขหมายเพิ่มขึ้น 4 –5 ล้านเลขหมาย
ซึ่งคิดเป็นประมาณครึ่งหนึ่งของจำนวนที่เพิ่มขึ้นในปี 2545 สภาวะการแข่งขันคาดว่าจะคงตัว
โดยผู้ให้บริการส่วนใหญ่จะเน้นไปที่การเพิ่มรายได้ต่อเลขหมาย

ทีเอ ออเรนจ์ มีจำนวนผู้ใช้บริการ 1.3 ล้านราย ภายในระยะเวลาเพียง 9
เดือนนับจากเปิดให้บริการ ซึ่งประสบความสำเร็จเกินที่ได้คาดหมายไว้ อย่างไรก็ตาม
จำนวนผู้ใช้บริการโทรศัพท์พื้นฐานพกพา พีซีที ในปี 2545 ลดลงร้อยละ 3.6 คงเหลือเพียง
604,340 เลขหมาย
พีซีทีเผชิญกับการลดลงของจำนวนผู้ใช้บริการตั้งแต่ครึ่งปีหลังเนื่องจากการแข่งขันที่เพิ่มขึ้นใน
ธุรกิจโทรศัพท์เคลื่อนที่ นอกจากนี้
พีซีทียังได้ปรับเปลี่ยนกลยุทธ์มาเจาะกลุ่มลูกค้าที่ให้รายได้ต่อเลขหมายมากขึ้น บริษัทได้พัฒนาแผนหลัก
4 ด้านเพื่อปรับปรุงธุรกิจพีซีที ได้แก่ ด้านการตลาด ด้านโครงข่าย ด้าน Regulatory
และด้านการเงิน

ในด้านการตลาด บริษัทจะเน้นไปที่ลูกค้าที่ให้รายได้ต่อเลขหมายในระดับสูงและ ระดับกลาง
และเปิดให้บริการเสริมพิเศษต่างๆ ในด้านโครงข่าย
บริษัทได้พัฒนาวิธีปรับโครงข่ายให้มีสัญญาณที่ดีกว่าและมีพื้นที่ครอบคลุมที่กว้างขวางมากยิ่งขึ้นโดยต้นทุนต่ำ
ในด้านกฎเกณฑ์และข้อบังคับ บริษัทจะเจรจาต่อรองกับ ทศท
ต่อเนื่องเพื่อให้สามารถดำเนินการทางการตลาดได้คล่องตัวมากยิ่งขึ้น และในด้านการเงิน
บริษัทได้ทำงานร่วมกับเจ้าหนี้เพื่อการลดหนี้ของพีซีที

ธุรกิจบริการอินเตอร์เน็ต

จำนวนผู้ใช้บริการอินเตอร์เน็ตในประเทศไทยในปี 2545 มีประมาณ 4.8 ล้านคน (แหล่งที่มา :
ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค) ซึ่งเพิ่มขึ้นประมาณร้อยละ 37
จากปี 2544 และคิดเป็นอัตราการใช้ต่อประชากร 100 คน ที่ระดับ ร้อยละ 8
ซึ่งนับเป็นอัตราที่ต่ำหากหากเปรียบเทียบกับประเทศที่พัฒนาแล้ว เช่น เกาหลี (ร้อยละ 33.9) ญี่ปุ่น
(ร้อยละ 20.6) ฮ่องกง (ร้อยละ 32.7) ไต้หวัน (ร้อยละ 28.9) และสิงคโปร์ (ร้อยละ
45.1) (แหล่งที่มา : International telecommunication Union, 2000)

การแข่งขันของธุรกิจอินเตอร์เน็ตมีค่อนข้างสูงเนื่องจากมีผู้ประกอบการหลายราย ในปี 2545
ผู้ให้บริการรายใหญ่สองรายได้ทำการควบรวมกิจการและกลายเป็นผู้ให้บริการรายใหญ่ที่สุดในตลาด
อย่างไรก็ตาม การควบรวมกิจการดังกล่าวมีผลกระทบเพียงเล็กน้อยต่อภาวะการแข่งขัน

บริษัทเอเชีย อินโฟเน็ท จำกัด (AI) เป็น บริษัทย่อยของบริษัทที่ให้บริการอินเตอร์เน็ต AI
สามารถเพิ่มจำนวนผู้ใช้บริการถึงร้อยละ 121.2 ในปี 2545 เป็นจำนวนรวม 345,771 ราย ณ
31 ธันวาคม 2545 โดยส่วนใหญ่มาจากการการเพิ่มขึ้นของผู้ใช้บริการแบบจ่ายล่วงหน้า ในลักษณะ
KIT ปัจจุบัน AI
เป็นผู้นำตลาดในด้านอินเตอร์เน็ตความเร็วสูงและเป็นผู้นำตลาดในกลุ่มลูกค้าประเภทธุรกิจ

ธุรกิจโครงข่ายข้อมูล

ธุรกิจโครงข่ายข้อมูลของประเทศไทยยังคงเติบโตอย่างต่อเนื่อง
โดยมีอัตราการเติบโตที่ประมาณร้อยละ 20-30 ต่อปี เนื่องจากความนิยมในการส่งข้อมูล on-line
และจำนวนผู้ใช้บริการอินเตอร์เน็ตเพิ่มมากขึ้น
การแข่งขันในธุรกิจโครงข่ายข้อมูลยังคงสูงเนื่องจากมีจำนวนผู้ให้บริการหลายราย

บริษัทสามารถเพิ่มจำนวนวงจรที่ให้บริการแก่ลูกค้าถึงร้อยละ 55.7 ในปี 2545
ซึ่งสูงกว่าอัตราเฉลี่ยในธุรกิจ
อันเป็นผลบางส่วนจากการที่บริษัทประสบความสำเร็จในการทำการตลาดในลักษณะ Wholesale
นอกจากบริษัทมีจุดแข็งจากการมีโครงข่ายโทรศัพท์หลักที่มีเทคโนโลยีที่ทันสมัย
บริษัทยังคงเน้นการสร้างความแตกต่างจากคู่แข่งด้วยการมุ่งเน้นพัฒนาคุณภาพในการให้บริการ ในปี
2545 บริษัทได้เริ่มให้บริการในลักษณะการรับประกันคุณภาพ (Service Level Agreement -
SLA) เพื่อสร้างความพึงพอใจให้กับลูกค้ามากยิ่งขึ้น

ธุรกิจ Broadband

ธุรกิจ Broadband ยังอยู่ในภาวะเริ่มแรก ดังนั้นจำนวนผู้ใช้บริการจึงเพิ่มขึ้นอย่างรวดเร็ว ในปี
2545บริษัทมีจำนวนผู้ใช้บริการเพิ่มขึ้นเป็นสองเท่า เป็นประมาณ 3,708 ราย
ซึ่งคิดเป็นส่วนแบ่งการตลาดกว่า ร้อยละ 50 ทั้งนี้บริษัทมีจำนวนผู้ใช้บริการ ADSL
เพิ่มขึ้นถึงสามเท่าเป็น 2,840 ราย

ปัจจัยหนึ่งที่ทำให้มีการเพิ่มขึ้นของจำนวนผู้ใช้บริการ Broadband มาจากราคาของ modem
ที่ลดลงจากปี 2544 ในสัดส่วนประมาณครึ่งหนึ่งจากปี 2544 คงเหลือเพียง 2,000-3,000
บาทต่อหนึ่งชุด อีกทั้งตลาดมีความนิยมในการใช้ content ต่างๆ เช่น เกมส์ มากขึ้น

ผู้ให้บริการในตลาด Broadband มีจำนวนน้อยราย ดังนั้น การแข่งขันจึงยังไม่สูงมากนัก
บริษัทมีข้อได้เปรียบในการให้บริการ Broadband เหนือคู่แข่ง
โดยมีพื้นที่ให้บริการที่ครอบคลุมกว้างกว่า นอกจากนั้นบริษัทสามารถให้บริการได้ทั้ง ADSL, Cable
Modem และ Internet Protocal Access Service(IPAS)
โดยไม่นานมานี้บริษัทได้เปิดให้บริการ Broadband สำหรับลูกค้าประเภทธุรกิจ โดยใช้เทคโนโลยี่
Fiber-to-the-building เป็นรายแรกในประเทศไทย ภายใต้ชื่อ “ TA Metronet”
ซึ่งปัจจุบันมีพื้นที่ให้บริการครอบคลุมมากกว่า 20 อาคาร ในย่านธุรกิจของกรุงเทพมหานคร
นอกจากนี้โครงข่ายโทรศัพท์พื้นฐานของบริษัทซึ่งประกอบด้วยเคเบิ้ลใยแก้วจำนวนมาก
โดยมีส่วนที่เป็นทองแดงเป็นระยะทางสั้นๆ ทำให้บริษัทสามารถให้บริการ Broadband ได้อย่างมี
ประสิทธิภาพ

พัฒนาการของการกำกับดูแลกิจการโทรคมนาคม

 ปี 2545 กิจการโทรคมนาคมของประเทศไทย มีความคืบหน้าในด้านการกำกับดูแล โดยรัฐบาลได้จัดตั้งกระทรวงเทคโนโลยีสารสนเทศและการสื่อสาร เพื่อดูแลกิจการโทรคมนาคม และ ทศท. ได้เปลี่ยนเป็นบริษัทเอกชน รวมถึงรัฐมนตรีว่าการกระทรวงเทคโนโลยีสารสนเทศและการสื่อสาร ได้นำเสนอแนวทางใหม่สำหรับการแปรสัญญาสัมปทาน นอกจากนั้น ยังมีพัฒนาการในด้านสำคัญๆ ต่าง ๆ ดังนี้

-   การจัดตั้งคณะกรรมการกิจการโทรคมนาคม (กทช.)

-   การจัดตั้งคณะกรรมการกิจการโทรคมนาคมที่ยืดเยื้อมานานก็ต้องล่าช้าออกไปอีก
    เนื่องจากศาลปกครองสูงสุดได้วินิจฉัยว่ากระบวนการสรรหา กทช. ไม่โปร่งใส
    ทำให้คณะกรรมการสรรหาส่วนใหญ่ลาออก
    การวินิจฉัยของศาลปกครองสูงสุดเป็นผลจากหนึ่งในผู้สมัครเข้าคัดเลือกกทช.
    ได้ยื่นเรื่องฟ้องว่าการคัดเลือกเป็นไปอย่างไม่โปร่งใส

-   การแปรรูปทศท และกสท

-   ทศท ได้แปรสภาพเป็นบริษัทมหาชนจำกัด ภายใต้ชื่อ .บริษัท ทศท คอร์ปอเรชั่น จำกัด
    (มหาชน) ตั้งแต่วันที่ 31 กรกฎาคม 2545
    และได้มีการเลื่อนกำหนดการจดทะเบียนในตลาดหลักทรัพย์ออกไปเป็นประมาณต้นปี 2546
    เพื่อรอผลการแปรสัญญาสัมปทานตามแนวทางใหม่

-   ในเดือนกรกฎาคม 2545 คณะรัฐมนตรีได้อนุมัติให้ ทศท. และ กสท.
    สามารถดำเนินธุรกิจต่อไปตามปกติ และแยกกันจดทะเบียนในตลาดหลักทรัพย์
    โดยจะไม่มีการจัดตั้ง Holding company สำหรับ ทศท. และ กสท.
    ตามที่ได้วางแผนไว้เดิม

-   การแปรสัญญาสัมปทาน

-   ในวันที่ 25 ธันวาคม 2545 การกระทรวงเทคโนโลยีสารสนเทศและการสื่อสาร
    ได้ออกกรอบแนวทางในการแปรสัญญาสัมปทานใหม่
    โดยเสนอให้มีการปรับเปลี่ยนส่วนแบ่งรายได้บางส่วนเป็นภาษีสรรพสามิตและให้ผู้ให้บริการนำส่งเป็นภาษีให้กับกรมสรรพสามิตแทนการจ่ายให้
    ทศท และ กสท ดังแต่ก่อน

-   พระราชบัญญัติประกอบกิจการโทรคมนาคม

-   ในเดือนพฤษภาคม 2545
    คณะรัฐมนตรีได้พิจารณาอนุมัติการแก้ไขพระราชบัญญัติประกอบกิจการโทรคมนาคม มาตรา 8
    ซึ่งกำหนดสัดส่วนของผู้ถือหุ้นชาวต่างชาติไว้ไม่เกินอัตราร้อยละ 25 ให้เป็นไม่เกินร้อยละ 49
    นอกจากนี้ได้อนุมัติให้มีการยกเว้นในกรณีของการเรียกเก็บเงินจากบริการ Prepaid
    ไม่เข้าข่าย ตามมาตรา 57
    ซึ่งห้ามผู้รับใบอนุญาตเรียกเก็บเงินประกันหรือเงินอื่นที่มีลักษณะเป็นการเรียกเก็บเงินล่วงหน้า